LP Viesti Salo
Ylivoima lentopallon Mestaruusliigassa

LP Viesti voitti Suomen mestaruuden kaudella 2008–2009, jolloin se voitti myös runkosarjan 20 pisteen erolla toisena olevaan.
Viesti saavutti mestaruuden myös kaudella 2009–2010 voittaen kaikki pelaamansa liigaottelut.
Kaudella 2010–2011 LP Viesti tehtaili ennätyksiä voittoputken pituudessa. 20. marraskuuta 2010 Viesti saavutti naisten palloilulajien pisimmän voittoputken kautta aikain Suomessa sen ottaessa 51. peräkkäisen voittonsa. Aikaisempi naisten ennätys oli käsipalloseura Spartan nimissä. Maaliskuussa 2011 Viesti saavutti ennätyksen pisimmästä voittoputkesta kaikissa suomalaisissa palloilulajeissa. Voittoputki venyi 71 voiton mittaiseksi Viestin voittaessa HPK:n 5. maaliskuuta 2011. Karjaalta oleva käsipalloseura BK-46 piti aiempaa ennätystä hallussaan 70 voitolla.
Kausi 2010–2011 päättyi jälleen LP Viestin mestaruusjuhliin sen häviämättä koko kaudella yhtäkään ottelua SM-liigassa. Finaalisarja meni salolaisille voitoin 4–0 OrPoa vastaan. OrPo antoi hyvän vastuksen, mutta ei lopulta onnistunut ottamaan finaalisarjassa voittoakaan. Samalla voittoputki venyi jo 79 ottelun mittaiseksi. Tammikuussa 2012 joukkue voitti sadannen peräkkäisen ottelunsa suomalaisjoukkuetta vastaan. Joukkueen voittoputki venyi 114 ottelun mittaiseksi. Voittoputken katkaisi LP Kangasala 18. maaliskuuta 2012 Kangasalla. LP Viestin edellinen tappio tätä ennen oli 4. helmikuuta 2009 Vanajan RC:tä vastaan.
Kotikentällään LP Viesti voitti 74 ottelua peräkkäin. Maaliskuussa 2008 se hävisi Oriveden Ponnistukselle ja seuraava tappio tuli lokakuussa 2012 kun se hävisi HPK:lle. Kaudella 2011–2012 Viesti voitti jälleen Suomen mestaruuden kaatamalla finaaleissa HPK:n otteluvoitoin 4–1. Joukkue voitti myös Suomen Cupin.
Kaudella 2012–2013 Viesti voitti viidennen kerran peräkkäin runkosarjan ja ensimmäisenä seurana naisten lentopallossa viidennen peräkkäisen Suomen mestaruuden. Kuudes perättäinen mestaruus tuli huhtikuussa 2014, kun joukkue päätti kauden 4-1- voittoihin finaalisarjassa Oriveden Ponnistusta vastaan. Mestaruusliigakauden aikana LP Viesti hävisi vain kahdesti.
Suomen Cupin finaalissa LP Viesti on ollut vuosina 2004-2016 jo kolmetoista kertaa perättäin ja välierissä 2000-2016 jo seitsemäntoista kertaa perättäin.
Kaudella 2014-2015 LP Viesti voitti seitsemännen kerran perättäin runkosarjan. 22 ottelusta joukkue hävisi vain yhden ja menetti koko runkosarjassa vain viisi pistettä vastustajilleen. Selvittyään finaaleihin LP Kangasalaa vastaan seura varmisti samalla jo kymmenennen perättäisen mitalinsa. Finaaleissa LP Viesti vei mestaruuden otteluvoitoin 4-0. Näin joukkue ei hävinnyt yhtään pudotuspeliä ja kauden kokonaissaldoksi tuli liigassa 32-1.
Kausilla 2014-2015 - 2015-16 LP Viesti otti 27 perättäistä voittoa ennen tappiotaan LP-Vampulalle 14.11.2015. Joukkue varmisti hyvissä ajoin runkosarjan voiton jo kahdeksannen kerran perättäin. Voitettuaan kaikki kuusi otteluaan puolivälierissä ja välierissä LP Viesti hävisi finaalisarjan HPK:lle otteluvoitoin 2-3 ja saavutti hopeaa.
Kaudella 2016-2017 LP Viesti sijoittui runkosarjassa toiseksi. Puolivälierissä LP Viesti löi LP Kangasalan voitoin 3-0 ja välierissä OrPon 4-0. Finaaleissa vastustaja oli HPK, jonka LP Viesti kukisti otteluvoitoin 4-1 ottaen seurahistorian kahdeksannen mestaruutensa.
Kaudella 2017-2018 LP Viesti saavutti hopeaa hävittyään finaalisarjassa HPK:lle 2-3. Joukkue hävisi kotonaan kauden aikana vain kaksi ottelua, finaalit 3 ja 5. Suomen Cupissa joukkue hävisi välierissä HPK:lle.
Kotikentällä LP Viesti voitti vuoden 2008 jälkeen 140:stä kotiottelustaan 139 suomalaisjoukkueita vastaan (liigassa ja Suomen Cupissa) ennen tappiota finaalisarjan kolmannessa ottelussa 2016. Ainoa kotitappio tuli tuolla välillä 3.10.2012 HPK:ta vastaan. Tätä ennen edellinen kotitappio oli kotimaan kilpailuissa kevään 2008 pudotuspeleistä OrPoa vastaan. Pudotuspeleissä LP Viesti voitti 37 kotipeliä perättäin tuon OrPo-välierätappion jälkeen ennen häviötä HPK:lle kolmannessa finaalissa 10.4.2016.
LP Viesti pelasi 145 kotiottelua hävimättä millekkään muulle suomalaisjoukkueelle kuin Hämeenlinnalle, ennen kuin LP Kangasala voitti Salohallissa kauden 2018-2019 ensimmäisen ottelun.
Kaudella 2018-2019 LP Viesti voitti runkosarjan kymmenennen kerran viimeisen yhdentoista kauden aikana lähtien pudotuspeleihin ykköspaikalta.
Kesken jääneen kauden 2019-2020 jälkeen LP Viesti palasi jälleen mestariksi 2020-2021 kaudella. Finaaleissa kaatui tällä kertaa Pölkky Kuusamo otteluvoitoin 2-0.
Kaudella 2021-2022 LP Viesti jäi ensimmäisen kerran ilman SM-mitalia sijoitettuaan neljänneksi.